Čislák, Viliam, minister zdravotníctva SR (2015-10-30):
To nie je pravda, to nie je pravda, že začala zarábať, poriadne si to pozrite. Je to absolútne štandardné navýšenie každého poskytovateľa, kedy v rámci valorizácie poskytuje samotná poisťovňa, samotná poisťovňa zmluvu a jej obsah pre poskytovateľa. A okrem toho je to ambulancia špecializovaná, to znamená, tie body, ktoré má, a tie peniaze, ktoré si tam zarobí, tak si musí aj vyrobiť. Tak si musí aj vyrobiť, to znamená, že reálne ich musí lekár v praxi zrealizovať. A ja som veľmi rád, že pán Mario Mikloši aspoň jeden deň v týždni si zachováva prax, pretože v rámci asi aj psychohygieny, by som povedal, ale aj v rámci toho, že stále je v kontakte s pacientom, si myslím, že toto je veľmi zlý príklad toho, že človek je takýmto spôsobom aj odradený v tom, aby prax ako lekára vykonával v takejto funkcii. Takže chcem len povedať, že to je čisté klamstvo, čisté klamstvo a, páni, ja by som bol veľmi rád, ak by ste si overili tieto fakty, pretože je to absolútne nepodložené žiadnymi dôkazmi. Ďalej mi dovoľte, aby som sa vyjadril v rámci témy môjho odvolávania, ktorá takisto v dôvodovej správe nie je, ale dovolím sa vyjadriť k téme vrtuľníkov, pretože prvá tlačovka, ktorá bola už takou predzvesťou môjho odvolávania a realizovala ju strana Kresťanskodemokratického hnutia, kde pán predseda Figeľ a pán Faktor nazvali, a médiá sa toho chytili, nazvali dotovaním alebo nalievaním nejakých finančných prostriedkov zo strany ministerstva zdravotníctva, konkrétne zo strany ministra zdravotníctva, do súkromnej firmy, v ktorej predtým minister pracoval, a síce jedná sa o vrtuľníkovú záchrannú zdravotnú službu, konkrétne firmu Air Transport Europe. Tak, dámy a páni, dovoľte mi, aby som sa v krátkosti k tomuto vyjadril. Chcem povedať toľko. Ministerstvo zdravotníctva je cenovým orgánom v prípade vrtuľníkovej záchrannej zdravotnej služby, takto aj cenovým orgánom pri pozemnej záchrannej zdravotnej službe. Sú to inštitúcie alebo poskytovatelia zdravotnej starostlivosti, ktorí na rozdiel od ústavných alebo od súkromných špecialistov a všeobecných lekárov jednoducho svojím nastavením fungujú ináč. A čo je veľmi dôležité povedať, ako cenový orgán sa musím správať zodpovedne a musím vychádzať zo zákona a hlavne musím regulovať cenu, aby pokrývala ekonomicky oprávnené náklady daného poskytovateľa. Chcem zdôrazniť, že táto inštitúcia od roku 2005 do roku 2015, a teda od samotného svojho, od samotnej svojej, od samotného fungovania v rámci poskytovania vrtuľníkovej záchrannej zdravotnej služby, čo sa týka cenového návrhu, nemala zmenené absolútne cenové podmienky, čo sa týka mesačného paušálu aj čo sa týka nákladov za minútu letu. Chcem len pre porovnanie povedať, že v priebehu desiatich rokov, čo sa týka pozemnej záchrannej zdravotnej služby, šesťkrát nastala zmena cenových výmerov a u vrtuľníkovej záchrannej zdravotnej služby nenastala ani raz. Ale ešte raz vrátim sa ku faktom a ku analýze, ktorú sme urobili na ministerstve zdravotníctva, a z čoho sme vychádzali. A chcem povedať, že z údajov, ktoré poskytol jednak poskytovateľ vrtuľníkovej záchrannej zdravotnej služby, jednak Národné centrum zdravotníckych informácií a jednak samotné poisťovne, a porovnali sme, ako hovorím, ekonomicky oprávnené náklady, zistili sme, že to navýšenie v tejto chvíli je na to, aby realizovala svoju činnosť, to navýšenie musí, musí prísť. Chcem povedať, že v roku 2013 a v roku 2014 táto organizácia vykázala stratu. V roku 2013 mínus 13 % a v roku 2014 17 %, a preto v rámci zákona o regulovaných cenách ministerstvo zdravotníctva pristúpilo k tomu, že v rámci cenového výmeru zmenila parametre mesačného navýšenia, resp. mesačného limitu z 56-tisíc eur na 90-tisíc eur a z minútového limitu 33 eur za minútu letu na 37 eur za minútu letu. Chcem zdôrazniť ešte jedno porovnanie so zahraničím. Ak by sme porovnávali napríklad len Českú republiku, tak mesačný limit za prevádzkovanie vrtuľníkovej záchrannej zdravotnej služby, ak u nás bolo 56-tisíc eur, tak v Českej republike bolo 129-tisíc eur, v Poľskej republike bolo 116-tisíc eur. A v Českej republike k tomuto paušálu, ktorý mesačne dostávala jedna stanica, sa pripočítala ešte celkovo mzda pre lekára, pre zdravotníckeho pracovníka a celkové náklady pre liečbu ako takú. Takže v tejto chvíli chcem len povedať, aby tu neboli poplašné správy a aby si niekto nemyslel, že rozhodnutie ministerstva zdravotníctva v tejto veci bolo jednoduché a bolo od stola. Mimochodom, v pondelok na zdravotníckom výbore som predložil členom zdravotníckeho výboru 40-stranovú analýzu, kde je podrobne vysvetlený každý dopad a sú tam vysvetlené okolnosti a podrobnosti, prečo k takémuto navýšeniu došlo. Chcem povedať ešte jedno. Ak by som túto zmenu nezrealizoval, tak myslím si, že potom tlačová beseda KDH by bola asi aktuálna, pretože takýmto spôsobom by som veľmi výrazne obmedzil poskytovanie zdravotnej starostlivosti a potom ako minister zdravotníctva zodpovedný za poskytovanie zdravotnej starostlivosti by som ohrozil, by som ohrozil obyvateľov Slovenska. Ďakujem pekne za pozornosť. (Potlesk.)